山園四詠 雅志堂
作者：姜特立
朝代：宋

paragraphs: 謝公有雅志，頗愛東山游。
坡仙得其心，妙語寄清謳。
蒼生事未了，已了還即休。
彭澤小邑宰，其事固不侔。
等閒一墨組，未死誰肯投。
况此大功業，聲名天壤流。
始末終不渝，盛事古鮮儔。
信知山林樂，不貴公與侯。
岩壑有廊廟，搢紳或戈矛。
而况此老軀，日月不少留。
汲汲尚不足，豈容復悠悠。
揭榜慕前賢，駑馬睎驊騮。
死者如可作，把酒起相酬。